ai4bharat/Pralekha huggingface dataset:
உள்துறை அமைச்சகம்
இந்தியா - பாகிஸ்தான் மற்றும் இந்தியா - வங்கதேச எல்லைகளில் காவல் ஏற்பாடுகள் குறித்து மத்திய உள்துறை அமைச்சர் எல்லை பாதுகாப்புப் படையினருடன் ஆய்வு
கோவிட்-19 குறித்து மக்களிடம் விளக்கி யாரும் எல்லை மீறாமல் இருப்பதை உறுதி செய்ய வேண்டும்: எல்லைப் பாதுகாப்புப் படையினருக்கு உள்துறை அமைச்சர் அறிவுறுத்தல்
இந்தியா - பாகிஸ்தான் மற்றும் இந்தியா - வங்கதேச எல்லைகளில் காவல் ஏற்பாடுகள் குறித்து மத்திய உள்துறை அமைச்சர் திரு. அமித்ஷா, எல்லை பாதுகாப்புப் படை கமாண்ட் மற்றும் செக்டார் தலைமையகங்களுடன் நேற்று காணொலிக் காட்சி மூலம் ஆய்வு நடத்தினார்.
எல்லைப் பகுதியில், குறிப்பாக பாதுகாப்பு வேலி இல்லாத பகுதிகளில், கண்காணிப்பு தீவிரப்படுத்தப்பட வேண்டும், யாரும் எல்லை கடந்து போகாமல் இருப்பதை உறுதி செய்ய வேண்டும் என்று அமைச்சர் அறிவுறுத்தினார்.
எல்லைப் பகுதியில் உள்ள விவசாயிகளுக்கு கோவிட்-19 பற்றியும், அவர்கள் பகுதியில் இது பரவாமல் தடுப்பதற்கான முன்னெச்சரிக்கை நடவடிக்கைகள் பற்றியும் விளக்க வேண்டும் என்றும் அமைச்சர் கேட்டுக்கொண்டார். மேலும், பொது மக்கள் விவரம் தெரியாமல் எல்லையைக் கடந்துவிடாமல் இருப்பதை உறுதி செய்ய, மாவட்ட நிர்வாகத்தின் ஒத்துழைப்புடன், எல்லைப் பாதுகாப்புப் படையினர் நடவடிக்கை எடுக்க வேண்டும் என்று வலியுறுத்தினார்.
கோவிட்-19 நோய்த் தாக்குதல் நிலையில் ஆற்றி வரும் பணிகளுக்காக எல்லைப் பாதுகாப்புப் படைப் பிரிவுகளுக்கு உள்துறை அமைச்சர் பாராட்டு தெரிவித்தார். முடக்கநிலை காலத்தில் பின்வரும் வகையில் எல்லைப் பாதுகாப்புப் படை பிரிவுகள் தங்கள் சேவையை அளித்து வருவதாக அவர் குறிப்பிட்டார்.
- மத்திய சுகாதார அமைச்சகத்தின் வழிகாட்டுதல்களின்படி விழிப்புணர்வு இயக்கங்கள் நடத்துதல்
- கிராமங்களில் சாத்தியமான பகுதிகளில் கிருமிநீக்கம் செய்யும் முயற்சிகளில் ஈடுபடுதல்
- முகக்கவச உறைகளும், கைகளைக் கழுவ சோப்புகளும் அளிப்பது
- உதவி தேவைப்படுவோருக்கு ரேஷன் பொருட்கள், குடிநீர் மற்றும் மருந்துகள் வழங்குதல். எளிதில் அணுக முடியாத, தொலை தூரங்களில் உள்ள கிராமங்கள், குடிபெயர்ந்த தொழிலாளர்கள், தினக்கூலி தொழிலாளர்கள் மற்றும் எல்லைப் பகுதியில் தவிக்கும் லாரி டிரைவர்களுக்கு உதவியது.
இந்த ஆய்வுக் கூட்டத்தில் உள்துறை இணை அமைச்சர் திரு. ஜி. கிஷண் ரெட்டி, திரு. நித்யானந்த் ராய் ஆகியோரும் உள்துறைச் செயலர், எல்லைப்புற மேலாண்மை செயலர், எல்லைப் பாதுகாப்புப் படை டைரக்டர் ஜெனரல் ஆகியோரும் கலந்து கொண்டனர்.
திறன் மேம்பாடு மற்றும் தொழில் முனைவோர் அமைச்சகம்
திறன் இந்தியா இயக்கத்தில் தூதர்களாக வருண் தவான் மற்றும் அனுஷ்கா ஷர்மா தேர்வு
பிரதமர் திரு. நரேந்திர மோடி தலைமையில் இயங்கும் திறன் இந்தியா இயக்கத்தை பரப்புவதற்காக இந்தி திரைப்பட நட்சத்திரங்களான வருண் தவான், அனுஷ்கா ஷர்மா தேர்வு செய்யப்பட்டுள்ளனர்.
உலக அளவில் நாட்டுக்கு பெருமை சேர்க்கும் வகையில் உள்ள இந்திய தொழில் முனைவோர் மற்றும் திறன்மிகு ஊழியர்கள், முக்கியமாக உள்நாட்டு கலைஞர்கள், கைவினைப்பொருட்கள் கலைஞர்கள் மற்றும் நெசவாளர்களுக்கு மரியாதை அளிக்கும் வகையில் இந்த இருநட்சத்திரங்களும் சூயி தாகா – மேட் இன் இந்தியா என்ற திரைப்படத்தில் நடித்துள்ளனர். திரைப்படத்தில் இந்தியாவின் சிறந்த கைவினைக் கலைஞர்களின் கண்டறியப்படாத திறன்கள் மற்றும் கடைநிலை ஊழியர்கள் சந்திக்கும் சவால்கள் குறித்து விளக்கப்பட்டுள்ளது. வருண், அனுஷ்கா மற்றும் திரைப்படக் குழு திறன்மிகு இந்தியா இயக்கத்துடன் இணைந்து நாடுமுழுவதும் உள்ள திறன்மிகு கலைஞர்களுடன் நேரம் செலவழித்து அவர்களின் வேலைப்பாடுகளை பிரபலப்படுத்தவுள்ளனர்.
இதுகுறித்து மத்திய பெட்ரோலியம் மற்றும் இயற்கை எரிவாயு, திறன் மேம்பாடு மற்றும் தொழில் முனைவோர் அமைச்சர் திரு. தர்மேந்திர பிரதான், உள்நாட்டுக் கலைஞர்கள், கைவினைக் கலைஞர்களின் சமூகத்தின் சிறந்த திறன்களை சூயி தாகா – மேட் இன் இந்தியா என்ற திரைப்படத்தின் மூலம் வருண் தவான் மற்றும் அனுஷ்கா ஷர்மா வெளிக்கொண்டு வந்துள்ளனர். சமூக அக்கறைக் கொண்ட திரைப்படங்களில் இதுபோன்ற நட்சத்திரங்கள் நடிப்பது மிகவும் மகிழ்ச்சி அளிக்கிறது. இதுபோன்ற மனஉறுதி மற்றும் திறன்மிகு இளைய தொழில்முனைவோர்கள் நமது நாட்டிற்கு பெருமை சேர்க்கின்றனர். இளைஞர்கள், திறன் பயிற்சி மற்றும் சிறந்த வாழ்வாதாரத்தை பெறும் வகையில் இந்த இருநடிகர்களும் ஊக்குவிக்க வேண்டும். இது பிரதமர் திரு. நரேந்திர மோடியின் கனவான புதிய இந்தியாவை உருவாக்க முடியும் என்று அமைச்சர் கூறினார்.
மேலும் விவரங்களுக்கு www.pib.gov.in என்ற இணைய தளத்தை பார்க்கவும்.
விவசாயத்துறை அமைச்சகம்
இந்தூரில் ஜி-20 கூட்டத்தின் முதல் நாளில் பிரதிநிதிகள் நகரில் சுற்றுலா மேற்கொண்டனர்
இந்தூரில் ஜி-20 விவசாயப் பணிக்குழுக் கூட்டத்தின் முதல் நாளில், பங்கேற்ற உறுப்பு நாடுகளின் பிரதிநிதிகள் நகரின் முக்கிய இடங்களை பார்வையிட்டனர்.
ராஜ்வாடா அரண்மனை, வரலாற்றுச் சிறப்புமிக்க இந்தூரின் சத்ரிகளுக்கு பிரதிநிதிகள் சென்றனர்.
இந்த சுற்றுலா நடைபயணத்தின் போது பிரதிநிதிகள் உள்ளூர் உணவுகள் மற்றும் கலாச்சார நிகழ்வுகளை ரசித்தனர்.
போலியா சர்க்கார் ஸ்மாரக் சத்ரியில் இருந்து தொடங்கிய பாரம்பரிய நடைபயணம் கிருஷ்ணாபுரா சத்ரி வழியாக ராஜ்வாடாவை அடைந்தது.
பின்னர், பிரதிநிதிகள் செய்தியாளர்களை சந்தித்தனர். அவர்களுடன் மாவட்ட நிர்வாகம் மற்றும் வேளாண்மை அமைச்சக அதிகாரிகள் பிரதிநிதிகளுடன் சென்றனர்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 168.98 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 13,31,648 கொவிட் சிகிச்சை பெறுபவர்கள் 3.16%ஆக உள்ளனர்.
குணமடைந்தோர் விகிதம் தற்போது 95.64%சதவீதம்
கடந்த 24 மணி நேரத்தில் 2,30,814 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 4,02,47,902 என அதிகரித்துள்ளது.
கடந்த 24 மணி நேரத்தில் 1,27,952 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 7.98 சதவீதம் ஆகும்
வாராந்திர பாதிப்பு விகிதம் 11.21 சதவீதம் ஆகும்
இதுவரை மொத்தம் 73.79 கோடி கொவிட் பரிசோதனைகள் செய்யப்பட்டுள்ளன. கடந்த 24 மணி நேரத்தில் 16,03,856 கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1795671
குடியரசுத் துணைத் தலைவர் செயலகம்
370 ஆவது பிரிவு நீக்கப்பட்டதை மக்கள் வரவேற்கின்றனர் நாட்டின் ஒற்றுமை மற்றும் ஒருமைப்பாடு குறித்து அனைவரும் ஒரே குரலில் பேச வேண்டும்: குடியரசுத் துணைத் தலைவர்
நாட்டில் உள்ள அரசியல் கருத்துக்களை கடந்து மக்கள் 370 ஆவது பிரிவு நீக்கப்பட்டதை வரவேற்கின்றனர் என குடியரசுத் துணைத் தலைவர் திரு எம்.வெங்கய்யா நாயுடு கூறியுள்ளார்.
ஜார்க்கண்ட் மாநிலம் ராஞ்சியில் பிரபாத் கபர் என்ற இந்தி நாளிதழின் 35 ஆவது நிறுவக நாள் விழாவில் பங்கேற்றுப் பேசிய அவர், இந்தியாவின் ஒற்றுமை, ஒருமைப்பாடு மற்றும் இறையாண்மையைப் பாதுகாப்பது இந்தத் தருணத்தில் தேவை என்றார். நாட்டின் ஒற்றுமை, ஒருமைப்பாட்டைப் பொறுத்தவரை அனைவரும் ஒரே குரலில் பேச வேண்டும் என்று அவர் கூறினார்.
நாடாளுமன்றத்தின் இருஅவைகளும் முழுமையாக விவாதித்துத் தீர்மானம் நிறைவேற்றப்பட்டது குறித்து திரு நாயுடு மகிழ்ச்சி தெரிவித்தார். மாநிலங்களவையில் மூன்றில் இரண்டு பங்கு பெரும்பான்மையுடன் தீர்மானம் நிறைவேறிய நிலையில் மக்களவையில் ஐந்தில் நான்கு பங்கு உறுப்பினர்களின் ஆதரவு கிடைத்ததை அவர் சுட்டிக்காட்டினார். நாட்டு மக்களின் விருப்பத்தையும், நாட்டின் மன நிலையையும் இது வெளிப்படுத்துவதாக இருக்கிறது என்று அவர் கூறினார்.
370 ஆவது பிரிவு பற்றியும், அதன் அரசியல் சட்ட வரலாறு பற்றியும் நாட்டின் இளம் தலைமுறையினர் அறிந்து கொள்வது அவசியம் என்று குடியரசுத் துணைத் தலைவர் தெரிவித்தார்.
370 ஆவது பிரிவு தற்காலிகமானது என்பதை சுட்டிக்காட்டிய குடியரசுத் துணைத் தலைவர், 1964-ல் இந்த பிரிவு நீக்கப்படுவதற்கான அதிகாரப்பூர்வமற்ற தீர்மானத்திற்கு ஆளும்கட்சியினர் உட்பட கட்சி வேறுபாடுகளுக்கு அப்பால் நாடாளுமன்ற உறுப்பினர்கள் ஒருமனதாக ஆதரவு தெரிவித்தனர் என்றார்.
அந்த சமயத்தில் தேசிய ஆங்கி நாளிதழ் ஒன்றில் வெளியான செய்தியை வாசித்துக்காட்டிய திரு நாயுடு, அதிகாரப்பூர்வமற்ற தீர்மானத்தை மக்களவையில் திரு பிரகாஷ் வீர் சாஸ்திரி முன்மொழிந்தார் என்றும், அதற்கு திரு ராம்மனோகர் லோகியா, திரு ஹெச் வி காமத், திரு கே ஹனுமந்தய்யா போன்ற தலைவர்களும், மற்றவர்களும் ஆதரவு தெரிவித்தார்கள் என்றும் கூறினார்.
நாட்டின் இதர பகுதிக்கு இணையாக நடத்தப்படாததால் கஷ்மீர் மாநிலம் பாதிக்கப்பட்டுள்ளது என்று அங்கிருந்து தேர்ந்தெடுக்கப்பட்ட உறுப்பினர்கள் தெரிவித்ததையும் அதேநாளேட்டின் செய்தியிலிருந்து அவர் மேற்கோள் காட்டினார்.
சுகாதாரம் மற்றும் குடும்ப நலத்துறை அமைச்சகம்
மத்திய சுகாதாரம் மற்றும் குடும்ப நலத்துறை அமைச்சர், டாக்டர் பாரதி பிரவின் பவாரும் மத்திய அறிவியல் மற்றும் தொழில்நுட்பத்துறை இணை அமைச்சர் , டாக்டர் ஜிதேந்திர சிங்கும் "இந்தியாவின் சுகாதாரம் மற்றும் அறிவியலில் பெண்கள் தலைமையில் மாற்றம்" குறித்த மாநாட்டிற்குத் தலைமை தாங்கினர்
“நினைவுக்கு எட்டாத காலத்திலிருந்து, சுதந்திரப் போராட்டமாக இருந்தாலும் சரி, இன்றுவரையிலும் சரி பல்வேறு துறைகளில் பெண்கள் முக்கியப் பங்காற்றியுள்ளனர். பாலின சமத்துவத்தின் விதைகள் நம் நாட்டில் பல்வேறு படிநிலைகள் மூலம் விதைக்கப்பட்டுள்ளன; அது நமது ஒட்டுமொத்த சமுதாயத்திற்கும் பலன் தரும். இதன் விளைவாக, பெண்களுக்கு அதிகாரமளித்தல் என்பது இந்தியாவின் சமமான, அனைவரையும் உள்ளடக்கிய மற்றும் பன்முகத்தன்மை கொண்ட வளர்ச்சிக்கு வழிவகுக்கும்.", என்று மத்திய சுகாதாரம் மற்றும் குடும்ப நலத்துறை இணை அமைச்சர், டாக்டர் பாரதி பிரவின் பவார், "இந்தியாவின் சுகாதாரம் மற்றும் அறிவியலில் பெண்கள் தலைமையில் மாற்றம்" குறித்த மாநாட்டிற்குத் தலைமை தாங்கிப் பேசும்போது கூறினார். மத்திய அறிவியல் மற்றும் தொழில்நுட்பத்துறை இணை அமைச்சர் டாக்டர் ஜிதேந்திர சிங்கும் கூட்டுத் தலைமை ஏற்றார். இந்நிகழ்வில் கௌரவ விருந்தினராக திருமதி மெலிண்டா பிரெஞ்ச் கேட்ஸ் கலந்துகொண்டார்.
இந்நிகழ்ச்சியில் பேசிய டாக்டர் பவார், “எல்லா தடைகளையும் மீறி தங்கள் துறைகளில் அபாரமான சாதனைகளைப் படைத்த இந்தியப் பெண் ஆளுமைகளான ஆனந்திபாய் ஜோஷி, காதம்பினி கங்குலி, கல்பனா சாவ்லா போன்றவர்களிடமிருந்து நாம் உத்வேகம் பெற வேண்டும். அவற்றின் தாக்கத்தை நாம் கொண்டாட வேண்டும். மேலும் பல வழிகளில் இன்னும் பலவற்றைச் செய்வதற்கு முயற்சிக்க வேண்டும்" என்றார். நமது முன்னேற்றத்தில், குறிப்பாக சுகாதாரத் துறையில், பெண்களின் முக்கியப் பங்களிப்பின் முக்கியத்துவத்தை, இந்தியாவில் கொவிட் -19 ன் முக்கியமான காலகட்டத்தில், ஒரு மில்லியன் ஆஷா  பணியாளர்கள், சுகாதார சேவை வழங்குவதில் முன்னணியில் இருந்து பாதுகாப்பு அளித்ததிலிருந்து மதிப்பிட முடியும் என்று அவர் கூறினார். இதற்காக, 75வது உலக சுகாதார சபையின் பின்னணியில் குளோபல் ஹெல்த் லீடர்ஸ் விருது-2022 பெற்றோம் என்றும் அவர் தெரிவித்தார்.
மத்திய அறிவியல் மற்றும் தொழில்நுட்பத்துறை இணை அமைச்சர் டாக்டர் ஜிதேந்திர சிங் பேசுகையில், “சமூகத்தில் தங்களுக்குத் தகுதியான இடத்தைப் பெண்கள் பெறுகிறார்கள். ஆனால், பாலினம் குறித்த கடந்தகால எண்ணங்களை நாம் அகற்ற வேண்டும். சுதந்திரத்தின் அமிர்தப் பெருவிழா உணர்வில், மகளிருக்கான அரசின் திட்டங்களைப் பொதுநலக் கண்ணோட்டத்தில் பார்க்காமல், அவர்களின் உறுதியை வலுப்படுத்தும் தளமாகப் பார்க்க வேண்டும். நாட்டின் மனித வளத்தில் பெண்கள் முக்கிய அங்கமாக உள்ளனர், திறமையாகப் பயன்படுத்தினால், அவர்கள் நமது நாட்டின் வளர்ச்சிக்கு மகத்தான பங்களிப்பை வழங்க முடியும்" என்றார்.
திருமதி மெலிண்டா பிரெஞ்ச் கேட்ஸ் பேசுகையில், “நேரடி பயன் பரிமாற்றத்தின் மூலம் அவசரகால பணப் பரிமாற்றம் போன்ற முக்கியமான நடவடிக்கைகளை அரசு மேற்கொண்டுள்ளது. இது பாலின நோக்கக் கொள்கைக்கு சிறந்த எடுத்துக்காட்டாகும். பாலின சமத்துவமுள்ள நாட்டினைக் கட்டியெழுப்ப இந்திய அரசு கீழிருந்து மேல் நோக்கி முன்னேறி வருகிறது” என்றார். "கேட்ஸ் அறக்கட்டளையும் இந்திய அரசும் பகிரப்பட்ட இலக்குகளை அடைவதற்கும், நாட்டில் பாலின சமத்துவத்தின் அம்சத்தை மேலும் மேம்படுத்துவதற்கும் ஒருங்கிணைந்து செயல்படும்" என்று அவர் நம்பிக்கை தெரிவித்தார்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
மீன்வளம், கால்நடை பராமரிப்பு மற்றும் பால்வளத்துறை அமைச்சர் அமைச்சர் திரு. பர்ஷோத்தம் ரூபாலா, விலங்கு தொற்றுநோய்க்கான தயாரிப்பு முயற்சிகள் மற்றும் உலக வங்கியின் நிதியுதவியுடன் ஆரோக்கியத்திற்கான விலங்கு சுகாதார அமைப்பு ஆதரவைத் தொடங்கி வைத்தார்.
இது ஆரோக்கிய அணுகுமுறைக்கு ஏற்ப, விலங்கு தொற்றுநோய்களுக்கான இந்தியாவின் தயார்நிலை மற்றும் முன்னெடுப்புகளை மேம்படுத்தும்
விலங்கு தொற்றுநோய்க்கான தயார்நிலை முன்முயற்சி மற்றும் உலக வங்கியின் நிதியுதவியுடன் கூடிய “ஆரோக்கியத்திற்கான விலங்கு சுகாதார அமைப்பு ஆதரவு” ஆகியவை விலங்கு தொற்றுநோய்களை முழுமையான முறையில் நிவர்த்தி செய்வதற்கான விரிவான முயற்சிகள்: மீன்வளம், கால்நடை பராமரிப்பு மற்றும் பால்வளத்துறை அமைச்சர்
மத்திய மீன்வளம், கால்நடை பராமரிப்பு மற்றும் பால்வளத்துறை அமைச்சர் திரு. பர்ஷோத்தம் ருபாலா, விலங்கு தொற்றுநோய்க்கான தயாரிப்பு முயற்சி மற்றும் உலக வங்கியின் நிதியுதவியுடன் கூடிய ஆரோக்கியத்திற்கான விலங்கு சுகாதார அமைப்பு ஆதரவை இன்று தொடங்கி வைத்தார். விலங்கு மற்றும் மனித ஆரோக்கியத்திற்கு அச்சுறுத்தலாக இருக்கும் ஜூனோடிக் நோய்களை மையமாகக் கொண்டு, விலங்கு தொற்றுநோய்களுக்கான இந்தியாவின் தயார்நிலை மற்றும் முன்னெடுப்புகளை மேம்படுத்துவதை இந்த முயற்சி நோக்கமாகக் கொண்டுள்ளது. இந்த முயற்சி கால்நடை சேவைகள் விவசாயிகளிடையே விழிப்புணர்வு ஆகியவற்றை மேம்படுத்த உதவும்.
இந்தியாவில் உலக வங்கியின் நிதியுதவியுடன் "ஆரோக்கியத்திற்கான விலங்கு சுகாதார அமைப்பு ஆதரவு ” குறித்த திட்டம் ஐந்து மாநிலங்களை உள்ளடக்கிய ஒரு சுகாதார அணுகுமுறையைப் பயன்படுத்தி சிறந்த விலங்கு சுகாதார மேலாண்மை அமைப்புக்கான சுற்றுச்சூழல் அமைப்பை உருவாக்குவதை நோக்கமாகக் கொண்டு தொடங்கப்பட்டது.
கூட்டத்தில் உரையாற்றிய மாண்புமிகு மீன்வளம், கால்நடை பராமரிப்பு மற்றும் பால்வளத்துறை இணை அமைச்சர் டாக்டர் எல்.முருகன், “ஆரோக்கியத்திற்கான விலங்குகள் சுகாதார அமைப்பு ஆதரவு  மற்றும் விலங்கு சுகாதார அமைப்பு ஆதரவு திட்டம் தொடங்கப் பட்டுள்ளது. விலங்குகளின் தொற்றுநோயை நிவர்த்தி செய்வதற்கு ஒரு படி நெருக்கமானது. எதிர்காலத்தில் அறியப்படாத நோய்த்தொற்றுகளைக் கையாள்வதற்கான தயார்நிலையை இது உருவாக்கும். சுகாதார முன்முயற்சிகளை செயல்படுத்த ஒன்றிணைந்து செயல்படுவதன் மூலம், மக்களுக்கும் சுற்றுச்சூழலுக்கும் பயனளிக்கும் நிலையான மற்றும் ஆரோக்கியமான மீன்பிடித்தலை நாம் ஊக்குவிக்க முடியும் என்றார்.
இந்திய அரசின் கால்நடை பராமரிப்பு மற்றும் பால்பண்ணைத் துறை , விலங்கு தொற்றுநோய்க்கான தயாரிப்பு முயற்சி மற்றும் உலக வங்கியின் நிதியுதவியுடன் கூடிய ஒரு ஆரோக்கியத்திற்கான விலங்கு சுகாதார அமைப்பு ஆதரவை வெற்றிகரமாக செயல்படுத்துவதே இதன் முதன்மை இலக்காகும்.
சுகாதாரம் மற்றும் குடும்ப நலத்துறை அமைச்சகம்
இந்தியாவில் தினசரி கொரோனா பாதிப்பு 1.32 லட்சம்
இந்தியாவில் கொரோனா பாதிப்பு சரிந்து வரும் நிலையில், அன்றாட புதிய பாதிப்புகள் 1.32 லட்சமாக உள்ளது.
தொடர்ந்து ஆறாவது நாளாக, தினசரி பாதிப்புகள் இரண்டு லட்சத்திற்கும் குறைவாகப் பதிவாகியுள்ளது.
கடந்த 24 மணி நேரத்தில் 1,32,788 பேர் புதிதாகத் தொற்றுக்கு ஆளாகியுள்ளனர்.
இதேபோல கொரோனா தொற்றுக்கு நம் நாட்டில் சிகிச்சை பெறுவோரின் எண்ணிக்கையும் கணிசமாகக் குறைந்து, 17,93,645 ஆக இன்று பதிவாகியுள்ளது.
கடந்த 24 மணி நேரத்தில், சிகிச்சை பெறுவோரின் எண்ணிக்கையில் 1,01,875 குறைந்துள்ளது. இந்தியாவில் ஏற்பட்ட மொத்த பாதிப்புகளில் தற்போது சிகிச்சை பெறுவோரின் விழுக்காடு வெறும் 6.34% ஆகும்.
தொடர்ந்து 20-வது நாளாக, புதிதாக பாதிக்கப்படுபவர்களை விட, குணமடைவோரின் எண்ணிக்கை அதிகரித்து வருகிறது. கடந்த 24 மணி நேரத்தில் 2,31,456 பேர் குணமடைந்து வீடு திரும்பினார்கள்.
புதிதாகக் குணமடைந்தவர்களுக்கும், பாதிக்கப்பட்டவர்களுக்குமான இடைவெளி 98,668 ஆக உள்ளது.
பெருந்தொற்றின் துவக்கம் முதல் இதுவரை குணமடைந்தவர்களின் மொத்த எண்ணிக்கை 2,61,79,085 ஆகும். இதன் மூலம் குணமடைந்தவர்களின் ஒட்டுமொத்த விழுக்காடு, 92.48% ஆக பதிவாகியுள்ளது.
கடந்த 24 மணி நேரத்தில் 20,19,773 பரிசோதனைகளும், இதுவரை இந்தியாவில் மொத்தம் 35 கோடி  பரிசோதனைகளும் மேற்கொள்ளப்பட்டுள்ளன.
வாராந்திர தொற்று உறுதி வீதம் 8.21 சதவிகிதமாகவும், தினசரி தொற்று உறுதி வீதம் 6.57 சதவிகிதமாகவும் சரிந்துள்ளது. இந்த விழுக்காடு, ஒன்பது நாட்களாகத் தொடர்ந்து 10 சதவிகிதத்திற்கும் குறைவாக உள்ளது.
நாடு தழுவிய தடுப்பூசித் திட்டத்தின் கீழ் இதுவரை 21.85 கோடிக்கும் அதிகமானோருக்கு கொவிட்-19 தடுப்பூசி செலுத்தப்பட்டுள்ளது.
இன்று காலை 7 மணிக்குக் கிடைத்த முதற்கட்டத் தகவலின்படி, 30,91,543 முகாம்களில், மொத்தம் 21,85,46,667 பேருக்கு தடுப்பூசி போடப்பட்டுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1723613
பொருளாதார விவகாரங்களுக்கான மத்திய அமைச்சரவைக் குழு
இந்திய உணவுக்கழகத்தின் அங்கீகரிக்கப்பட்ட மூலதனத்தை ரூ.3,500 கோடியிலிருந்து ரூ.10,000 கோடியாக அதிகரிக்க மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற பொருளாதார விவகாரங்களுக்கான மத்திய அமைச்சரவைக் குழுக் கூட்டத்தில், இந்திய உணவுக்கழகத்தின் தற்போதைய அங்கீகரிக்கப்பட்ட மூலதனமான ரூ.3,500 கோடியை ரூ.10,000 கோடியாக அதிகரிக்க ஒப்புதல் அளிக்கப்பட்டுள்ளது.
அங்கீகரிக்கப்பட்ட மூலதனத்தை அதிகரிப்பதன் மூலம், இந்திய உணவு கழகத்தில் மத்திய பட்ஜெட் ஒதுக்கீடு மூலமாக கூடுதல் பங்கு மூலதனம் செலுத்தப்படும். இதன் மூலம் உணவு தானிய கையிருப்புக்கான நிதி இந்திய உணவுக் கழகத்திடமே தொடர்ந்து இருக்கும். இந்த முடிவால் இந்திய உணவுக் கழகத்தின் கடன் அளவு குறைவதோடு, அந்த அமைப்பு செலுத்தி வரும் வட்டிச் செலவும் குறைக்கப்படுத்தப்படுவதன் காரணமாக, உணவு மானியத்தொகையும் குறையும்.
மேலும் விவரங்களுக்கு www.pib.nic.in என்ற இணையதளத்தைப் பார்க்கவும்
PIB Headquarters
சிதம்பரம் அண்ணாமலை பல்கலைக்கழகத்தில் ஸ்மார்ட் க்ளாஸ் ரூம்களை அமைப்பதற்கு ஓ.என்.ஜி.சி. நிதியுதவி அளிக்கிறது
ஓ.என்.ஜி.சி. – காவேரிப் படுகை, சென்னை தனது சமுதாய வளர்ச்சித் திட்டத்தின் கீழ் , கடலூர் மாவட்டம், சிதம்பரத்தில் உள்ள அண்ணாமலை பல்கலைக்கழகத்தின் இயற்பியல் துறையிலுள்ள ஏழு வகுப்பறைகளையும், ரூபாய் 9 லட்சம் செலவில் ஸ்மார்ட் வகுப்பறைகளாக மாற்றியுள்ளது. ப்ரொஜக்டர்கள், ஸ்மார்ட் போர்டுகள். சீலிங் மவுன்ட் கிட்டுகள், கேபிள்கள், லேப்டாப்கள், ஒலிபெருக்கி கருவிகள், மின் உபகரணங்களுடன், இவற்றை பொருத்துவதற்கு தேவையான அனைத்தும் இதில் அடங்கும்.
அண்ணாமலை பல்கலைக்கழகத்தில் இன்று  நடைபெற்ற எளிய விழாவில், இந்த ஸ்மார்ட் வகுப்பறைகளை அண்ணாமலை பல்கலைக்கழக துணைவேந்தர் பேராசிரியர் K.முருகேசன் தொடங்கி வைத்தார். ஓ.என்.ஜி.சி. காவேரிப் படுகை - செயல் இயக்குனர் திரு. K. ஷியாம் மோகன் முன்னிலை வகித்தார்.
நிகழ்ச்சியில் பேசிய பேராசிரியர் முருகேசன், ஓ.என்.ஜி.சி. நிறுவனத்திற்கு தம்முடைய நன்றியை தெரிவித்ததோடு, இத்தகைய ஸ்மார்ட் வகுப்பறைகள், நவீன முறைகளுடன் கூடிய சிந்தனை சக்தியை தூண்டக் கூடியதாகவும், மாணவர்கள் விரும்பும்வகையிலும் கற்பிப்பதற்கு உதவிகரமாக இருக்கும் என்றார். இளங்கலை மற்றும் முதுகலை மாணவர்கள் இதன்மூலம் பயனடைவார்கள் என்றார்.
இந்த விழாவில் ஓ.என்.ஜி.சி. சென்னை குழுமப் பொது மேலாளர் திரு. N.மணி மற்றும் மூத்த அதிகாரிகள், அண்ணாமலை பல்கலைக்கழகத்தின் இயற்பியல் துறைத் தலைவர், பழைய மாணவர்கள், மற்றும் இந்நாள் -முன்னாள் பேராசிரியர்கள் மற்றும் மாணவர்கள் கலந்து கொண்டனர்.
தமிழ்நாட்டின் வளர்ச்சியில் ஒரு பங்குதாரராக செயல்படும் ஓ.என்.ஜி.சி. நிறுவனம் கடந்த 8 நிதியாண்டுகளில் மாநில அரசுக்கு ரூபாய் 2652 கோடி தொகையை ராயல்டி மற்றும் வாட் வரியாக வழங்கியுள்ளது. மேலும் ஓ.என்.ஜி.சி. தம்முடைய பணி நடைபெறும் இடங்களில் ரூபாய் 55 கோடி தொகையை சமுதாய வளர்ச்சி திட்டத்தின் கீழ் செலவிட்டுள்ளது.
-----
(Visitor Counter : 95
ரெயில்வே அமைச்சகம்
இந்தியா முழுவதும் ரயில்வே பாதுகாப்புப்படை வீரர்கள் “பெண்கள் பாதுகாப்பு இயக்கம்” சார்பில் 150 சிறுமிகள்/ பெண்களை மீட்டுள்ளனர்
இந்திய ரயில்வேயில் மகளிர் எப்போதும் முக்கியமானவர்கள். இந்திய ரயில்வேயில், பெண்களின் பாதுகாப்பு மற்றும் பாதுகாப்பான பயணத்தை உறுதி செய்ய, ரயில்வே பாதுகாப்புப் படையினர் மற்றும் ரயில்வே ஊழியர்கள் இடைவிடாமல் பணியாற்றி வருகின்றனர். இந்தியா முழுவதும் பெண்களின் பாதுகாப்பை முக்கிய நோக்கமாகக் கொண்டு. “ பெண்கள் பாதுகாப்பு இயக்கம்” 2022 மே 3-ம் தேதி முதல் 31-ம் தேதி வரை நடத்தப்பட்டது.
இதன்படி, இந்திய ரயில்களில் பெண்களுக்கு என ஒதுக்கப்பட்ட ரயில் பெட்டிகளில் அனுமதியின்றி பயணம் செய்த 7,000-க்கும் மேற்பட்டவர்களை, ரயில்வே பாதுகாப்புப்படையின் பெண் காவலர்கள் கைது செய்துள்ளனர். கடத்தப்பட்ட 150 சிறுமிகள், பெண்களை ரயில்வே பாதுகாப்புப்படை பெண் காவலர்கள் மீட்டுள்ளனர்.
இந்தியா முழுவதும் ரயில்களில் பயணம் செய்யும் பெண் பயணிகளுக்கு மேம்பட்ட பாதுகாப்பை வழங்குவதற்காக “மேரே சஹேலி” என்ற திட்டமும் செயல்படுத்தப்படுகிறது. 223 ரயில் நிலையங்களை உள்ளடக்கிய, பயிற்சி பெற்ற பெண் அதிகாரிகளை கொண்ட 283 பேர் குழுவினர், ரயில்வே பெண் பயணிகளின் பாதுகாப்புக்காக செயல்பட்டு வருகின்றனர். இந்திய ரயில்வே முழுவதும், நாளொன்றுக்கு 1125 ரயில்வே பாதுகாப்புப்படை பெண் காவலர்கள் பணியமர்த்தப்பட்டு வருகின்றனர். அவர்கள் 2 லட்சத்து 25 ஆயிரத்துக்கும் மேற்பட்ட பெண்களுடன் தொடர்பு கொண்டு, அவர்களின் முழுமையான பாதுகாப்பை உறுதி செய்துள்ளனர்.
புவி அறிவியல் அமைச்சகம்
மேற்கு ராஜஸ்தான், மேற்கு வங்கத்தில் உள்ள இமாலயப் பகுதி, சிக்கிம், அசாம், மேகாலயா, சவுராஷ்டிரா, கட்ச் பகுதிகளில் கனமழை
மேற்கு ராஜஸ்தான், மேற்கு வங்கத்தில் உள்ள இமாலயப் பகுதி, சிக்கிம், அசாம், மேகாலயா, சவுராஷ்டிரா, கட்ச் பகுதிகளில் கனமழை முதல் அதிகன மழை வரை பெய்யக் கூடும் என்று தேசிய வானிலை ஆய்வு மையம் தெரிவித்துள்ளது. பஞ்சாப், கிழக்கு ராஜஸ்தான், ஒடிசா, அந்தமான் நிக்கோபார் தீவுகள், அருணாசலப்பிரதேசம், நாகலாந்து, மணிப்பூர், மிசோரம், திரிபுரா, குஜராத் பகுதி, கொங்கன் மற்றும் கோவா, கடலோர ஆந்திரப்பிரதேசம் மற்றும் யானம், தமிழ்நாடு, புதுச்சேரி மற்றும் காரைக்கால், கேரளா மற்றும் மாஹே ஆகிய பகுதிகளில் பரவலாக கனமழை பெய்யக்கூடும் என்றும் எச்சரிக்கை விடுத்துள்ளது. விரிவான தகவல்களுக்கு: https://pib.gov.in/PressReleasePage.aspx?PRID=1649980
(Visitor Counter : 74
ரசாயனம் மற்றும் உரங்கள் அமைச்சகம்
கொவிட் - 19 நோய் பரவாமல் தடுக்க, நாடு முழுவதும், மருத்துவ சாதனங்கள் கிடைப்பதில் பற்றாக்குறை எதுவும் இல்லை:கவுடா
கொவிட் - 19 நோய் பரவாமல் தடுப்பதற்காக, நாடு முழுவதும் மருத்துவப் பொருட்கள் கிடைப்பதில் தடை ஏதுமில்லை பற்றாக்குறை எதுவும் இல்லை என்று மத்திய இரசாயனம் மற்றும் உரத்துறை அமைச்சர் திரு டி வி சதானந்த கவுடா கூறியுள்ளார்.
கொவிட் 19 நோய் பரவாமல் தடுப்பதற்கு தேவையான அனைத்து அத்தியாவசிய மருத்துவ பொருட்களும் தங்கு தடையின்றி கிடைப்பதை மத்திய அரசு உறுதி செய்து வருகிறது என்று திரு கவுடா ட்வீட் செய்துள்ளார். 62 உயிர்காக்கும் உடான் விமானங்கள் மூலமாக கடந்த 5 நாட்களில் 15.4 டன்னுக்கும் அதிகமான, அத்தியாவசிய மருந்துப் பொருட்கள் கொண்டு செல்லப்பட்டுள்ளன என்றும் அவர் கூறியுள்ளார். சரக்குப் போக்குவரத்து விமானங்கள், கடந்த நான்கு நாட்களில், நாடு முழுவதும் 10 டன் மருத்துவக் கருவிகளை கொண்டு சென்றுள்ளன என்றும் திரு கவுடா குறிப்பிட்டுள்ளார்.
மருந்துகள் மற்றும் மருத்துவக் கருவிகள் போன்ற அத்தியாவசியப் பொருட்களைத் தயாரிக்கும் பணிகள் குறித்து, அரசு முழு கவனம் செலுத்தி வருகிறது என்பதை அவர் வலியுறுத்திக் கூறியுள்ளார். இதற்காக, சிறப்பு பொருளாதார மண்டலங்களில், இருநூறுக்கும் மேலான யூனிட்டுகள் இயங்கி வருகின்றன என்றும் அவர் கூறியுள்ளார்.
அத்தியாவசியமான மருந்துப் பொருட்களை பகிர்ந்து கொடுப்பதைக் கண்காணிப்பதற்கும், போக்குவரத்து தொடர்பான விஷயங்கள் குறித்து கவனிப்பதற்காகவும் கட்டுப்பாட்டு அறை ஒன்று ஏற்படுத்தப்பட்டுள்ளதாகவும் திரு கவுடா தெரிவித்தார்.
(Visitor Counter : 115
நிதி அமைச்சகம்
மின்துறை சீர்திருத்தங்களை மேற்கொள்ள 10 மாநிலங்களுக்கு கூடுதலாக ரூ.28,204 கோடி
2021-22-ல் மின்துறை சீர்திருத்தங்களை மேற்கொள்வதற்காக தமிழ்நாடு உள்ளிட்ட 10 மாநிலங்களுக்கு மத்திய நிதியமைச்சகத்தின் செலவினத் துறை ரூ.28,204 கோடி கூடுதல் கடன் பெறுவதற்கு அனுமதி அளித்துள்ளது.
இதன்படி அதிகபட்சமாக தமிழ்நாடு 7,054 கோடி ரூபாய் கூடுதல் கடன்தொகை பெறுவதற்கு ஊக்கத்தொகையாக வழங்கப்பட்டுள்ளது.
15-வது நிதிக்குழு பரிந்துரைகளின் அடிப்படையில் மொத்த உள்நாட்டு உற்பத்தி விகிதத்தில் 0.5 சதவீதம் வரை கூடுதல் கடன் வழங்க மத்திய நிதியமைச்சகம் முடிவு செய்துள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1814437
சமூக நிதி மற்றும் அதிகாரமளித்தல் அமைச்சகம்
DEPwD கோவிட்-19 காரணமாக அவசரகால சூழ்நிலைகளின் போது மாற்று திறனாளிகளின்  பாதுகாப்பு மற்றும் சுகாதாரத்திற்கான விரிவான வழிகாட்டுதல்களை நடைமுறைப்படுத்துவதற்காக பி.டபிள்யூ.டி யின் மாநில ஆணையர்களுக்கு அறிக்கை
மாற்று திறனாளிகளுக்கான மாநில மற்றும் யூனியன் பிரதேசங்களின் ஆணையர்களுக்கு எழுதியுள்ள கடிதத்தில், கோவிட்-19 காரணமாக அவசரகால சூழ்நிலைகளின் போது மாற்றுத் திறனாளிகளின்  பாதுகாப்பிற்காக பின்பற்ற வேண்டிய வழிகாட்டுதல்களை நடைமுறைப்படுத்த DEPwD கடந்த மார்ச் 26ம் தேதி கேட்டுக்கொண்டது. அதன்படி, மாற்று திறனாளிகளை கவனித்துக்கொள்பவர்கள், தன்னார்வ தொண்டு நிறுவனங்கள்/PwD’s ஆகியோர்க்கு அனுமதி சீட்டு வழங்குமாறு அறிவுறுத்தப்பட்டது.
கடிதத்தில், இந்த வழிகாட்டுதல்கள் செயல்படுத்தப்படுவதை உறுதி செய்ய மாநில ஆணையர்கள், மாநில அதிகாரியாக  மாநில / மாவட்ட பேரிடர் மேலாண்மை அதிகாரிகள், சுகாதாரம் மற்றும் சட்ட அமலாக்க அதிகாரிகள் போன்ற அனைத்து தொடர்புடைய அதிகாரிகளுடனும் ஒருங்கிணைந்து பணியாற்ற வேண்டும் என்று கூறப்பட்டுள்ளது. இதன் மூலம் தடையுத்தரவு காலத்தில் மாற்றுத்திறனாளிகளுக்கு ஏற்படும் இன்னல்கள் குறையும். மேற்கண்ட வழிகாட்டுதல்களின்படி மாநில ஆணையர்கள் தேவையான நடவடிக்கைகளை விரைந்து மேற்கொள்வார்கள் என எதிர்பார்க்கப்படுகிறது.
மனித வள மேம்பாட்டு அமைச்சகம்
ஜவஹர்லால் நேரு பல்கலைக்கழகத்தில் பொறியியல் பள்ளி மற்றும் அடல் பிகாரி வாஜ்பாய் மேலாண்மை மற்றும் தொழில்முனைதல் பள்ளி கட்டிடங்களுக்கான அடிக்கல்லை மத்திய கல்வி அமைச்சர் நாட்டினார்
ஜவஹர்லால் நேரு பல்கலைக்கழகத்தில் பொறியியல் பள்ளி மற்றும் அடல் பிகாரி வாஜ்பாய் மேலாண்மை மற்றும் தொழில்முனைதல் பள்ளி கட்டிடங்களுக்கான அடிக்கல்லை காணொலி நிகழ்ச்சி ஒன்றில் மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்’ இன்று நாட்டினார்.
ஜவஹர்லால் நேரு பல்கலைக்கழக துணை வேந்தர் பேராசிரியர் எம் ஜகதீஷ் குமார் உள்ளிட்டோர் இந்த நிகழ்ச்சியில் கலந்து கொண்டனர். விழாவில் பேசிய அமைச்சர், இந்தியாவின் லட்சியமிக்க பிரதமராகவும், ஊக்கமளிக்கும் எழுத்தாளராகவும் விளங்கிய திரு அடல் பிகாரி வாஜ்பாயின் பெயர் மேலாண்மை மற்றும் தொழில்முனைதல் பள்ளிக்கு சூட்டப்பட்டதற்கு மகிழ்ச்சி தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1686075